KOMISJONI ARUANNE EUROOPA PARLAMENDILE JA NÕUKOGULE, milles käsitletakse kujutise reprodutseerimise seadmete ökodisaini vabatahtlikku süsteemi /* COM/2013/023 final */





KOMISJONI ARUANNE EUROOPA PARLAMENDILE JA NÕUKOGULE, milles käsitletakse kujutise reprodutseerimise seadmete ökodisaini vabatahtlikku süsteemi (EMPs kohaldatav tekst) 1. Sissejuhatus ja õigusraamistik Euroopa Parlamendi ja nõukogu 21. oktoobri 2009. aasta direktiiviiga 2009/125/EÜ, mis käsitleb raamistiku kehtestamist energiamõjuga toodete ökodisaini nõuete sätestamiseks (edaspidi „ökodisainidirektiiv”),[1] on loodud õigusraamistik teatavatele esmatähtsatele tooterühmadele ökodisaininõuete kehtestamiseks. Ökodisainidirektiivi artikli 15 lõike 2 punktide a–c kohaselt peab esmatähtis tooterühm kuuluma kas kohustusliku rakendusmeetme (st komisjoni määruse) või eneseregulatsioonimeetme (nt tööstusharu vabatahtliku kokkuleppe) alla, kui ta vastab kolmele tingimusele: tootel on i) märkimisväärne müügimaht, ii) märkimisväärne keskkonnamõju ja iii) märkimisväärne tõhustamispotentsiaal. Ökodisainidirektiivi põhjenduse 18 kohaselt tuleks esmatähtsate tooterühmade puhul kasutada kohustuslike rakendusmeetmete asemel alternatiivseid lahendusi, nagu tööstuse enesereguleerimine või vabatahtlikud kokkulepped, kui nende abil saab poliitilisi eesmärke saavutada eeldatavasti kiiremini või väiksemate kulutustega kui kohustuslike nõuete abil. Ökodisainidirektiivi rakendamisel võib vabatahtlikke kokkuleppeid või muid eneseregulatsioonimeetmeid käsitada rakendusmeetmete alternatiivina, kui nad vastavad kõnealuse direktiivi VIII lisas sätestatud kriteeriumidele. 2. Tööstuse väljapakutud vabatahtlik süsteem kujutise reprodutseerimise seadmete jaoks Ökodisainidirektiivi artikli 16 lõike 2 punkti a kohaselt võtab komisjon vastu rakendusmeetmed selliste kontoriseadmete ja olmeelektroonika tooterühmade jaoks, millel on suur potentsiaal vähendada kasvuhoonegaaside heitkoguseid väheste kuludega. Komisjon tellis ettevalmistavad uuringud kontoriseadmete ja olmeelektroonika tooterühmade, sh kujutise reprodutseerimise seadmete kohta. Kujutise reprodutseerimise seadmeid käsitleva ettevalmistava uuringu[2] tulemused kinnitasid, et see tooterühm vastab ökodisainidirektiivi artiklis 15 sätestatud kriteeriumidele. Eelkõige on sellel tootel märkimisväärne müügimaht, märkimisväärne keskkonnamõju ja märkimisväärne tõhustamispotentsiaal. Seega peaksid kujutise reprodutseerimise seadmed kuuluma kas rakendusmeetme või eneseregulatsioonimeetme alla. Kujutise reprodutseerimise seadmete turul tegutsevad ettevõtjad on kõnealuse tooterühma jaoks pakkunud ELis kasutamiseks välja vabatahtliku süsteemi ning sõlminud selleks vabatahtliku kokkuleppe, milles on sätestatud ELi turule viidavate kujutise reprodutseerimise seadmete ökodisaini nõuded. See vabatahtlik süsteem lepiti kokku 16. veebruaril 2011. Prognooside kohaselt jäetakse tänu vabatahtliku kokkuleppe osaliste kohustustele 2020. aastal kulutamata 15 TWh, mis tähendaks CO2-heite vähenemist 4,1 Mt võrra, ning 2011.–2020. aastal 130 TWh, mis tähendaks CO2-heite vähenemist 36 Mt võrra. Komisjon tegi tööstusharu väljapakutud vabatahtliku süsteemi kohta täieliku mõjuhindamise[3] ning selle üle peeti sidusrühmadega konsultatsioone ökodisainidirektiivi artikli 18 alusel loodud ökodisaini nõuandefoorumi kohtumisel[4]. Mõjuhinnangus järeldati, et väljapakutud vabatahtliku süsteemi abil saavutataks poliitikaeesmärgid kiiremini ja väiksemate kuludega kui kohustuslike nõuete puhul. Samuti leiti, et ökodisainidirektiivi VIII lisa nõuete kohaselt on väljapakutud süsteem vastavuses kõigi asutamislepingu sätetega (eriti siseturgu ja konkurentsi käsitlevate eeskirjadega), ELi rahvusvaheliste kohustustega (sh mitmepoolsete kaubanduseeskirjadega), ökodisainidirektiivi eesmärkidega ning konkreetsete hindamiskriteeriumidega, st i) osalemise avatus, ii) lisandväärtus, iii) esindavus, iv) koguselised ja astmelised eesmärgid, v) kodanikuühiskonna kaasamine, vi) seire ja aruandlus, vii) eneseregulatsiooni algatuse haldamise kulutasuvus, vii) säästvus ja ix) algatuse kooskõla. 3. Vabatahtliku kokkuleppe elemendid Tööstusharu vabatahtlikus kokkuleppes on sätestatud ELi turule viidavate kujutise reprodutseerimise seadmete ökodisaini nõuded. Kokkuleppega hõlmatud tooted kuuluvad ka ENERGY STARi vabatahtlikku energiamärgistusprogrammi, milles on sätestatud eri kontoriseadmete, sh kujutise reprodutseerimise seadmete energiamärgistuse nõuded. Vastavalt ökodisainidirektiivi nõuetele moodustavad kõnealuse vabatahtliku süsteemi osalised valdava osa asjakohasest majandussektorist. Iga kokkuleppeosaline on võtnud kohustuse, et vähemalt 90 % kõigist tema poolt ELi turule viidavatest kujutise reprodutseerimise seadmetest vastab tüüpilise energiatarbimise ja tööoleku poolest energiatõhususe miinimumnõuetele. Lisaks peaks kõikide printivate seadmete standardfunktsioonide hulka kuuluma mitme lehekülje ühel lehel printimise võimalus[5] ning nende kassetid peaksid vastama kassettidele kehtivatele nõuetele (nt nende konstruktsioon ei tohiks takistada taaskasutust/ringlussevõttu ega kassettide kasutamist muudes toodetes). Kõik uued tooted peaksid vastama ka ringlussevõtunõuetele (nt lihtne demonteerimine ja plastikosade märgistamine). Lisaks kohustusid kokkuleppeosalised täitma teabega seotud erinõudeid (nt teave ressursi- ja energiatõhususe kohta). Peale ökodisaininõuete on kokkuleppes sätestatud ka kahe haldusorgani loomine: · lepingut haldav juhtkomitee, kuhu kuuluvad kokkuleppeosaliste ja Euroopa Komisjoni esindajad,[6] ning · sõltumatu kontrollija, kes hindab kokkuleppes sätestatud kohustuste täitmist üksikute kokkuleppeosaliste poolt ja esitab komisjonile vastavusaruanded[7]. Kokkuleppes määratletud ka aruandluskohustused, mille kohaselt peab iga kokkuleppeosaline esitama sõltumatule kontrollijale nõutava teabe – vastasel korral võib ta kokkuleppeosalise staatuse kaotada. Lisaks on kokkuleppega ette nähtud ka menetlus, mis võimaldab juhtkomiteel muuta kokkuleppe sätteid, eelkõige kohandada nõuete rangust vastavalt turuolukorrale. Selle menetluse kohaselt vaadatakse vabatahtlikus kokkuleppes sätestatud nõuded läbi kolm kuud pärast seda, kui on avaldatud ENERGY STARi programmis kujutise reprodutseerimise seadmete kohta esitatud nõuete uus versioon. Kuna kujutise reprodutseerimise seadmete funktsioonid arenevad kiiresti, on tähtis, et nende toodetega seotud asjakohaste parameetrite määratlemisel ja kohaldatavate nõuete seadmisel oldaks paindlikud. Selleks et kõik sidusrühmad, eriti võimalikud kokkuleppeosalised, saaksid kujutise reprodutseerimise seadmete nõuete kohta õigeaegselt korrektset ja ajakohast teavet, on vabatahtliku kokkuleppe kõige uuem versioon koos mõjuhinnangu ja käesoleva aruandega alati kättesaadav komisjoni Europa veebisaidi ökodisainipoliitika-teemalisel lehel[8] ja kõnealuse süsteemi lehel[9]. 4. Vabatahtliku süsteemi heakskiitmine Kuna kujutise reprodutseerimise seadmete vabatahtliku süsteemi abil, mille on välja pakkunuid tööstus, saavutatakse poliitikaeesmärgid kiiremini ja väiksemate kuludega, kui seda võimaldaksid kohustuslikud nõuded, ning kuna see süsteem vastab kõigile ökodisainidirektiivi VIII lisa nõuetele, tunnistab komisjon, et ELi turule viidavate kujutise reprodutseerimise seadmete suhtes kohaldatakse asjaomase tööstusharu kehtestatud vabatahtlikku ökodisainisüsteemi. Süsteemi tingimused on sätestatud tööstusharu vabatahtlikus kokkuleppes. Komisjoni arvates on see vabatahtlik süsteem ökodisainialase rakendusmeetme usaldusväärne alternatiiv. Seepärast ei kehtesta ta ELi turule viidavate kujutise reprodutseerimise seadmete jaoks kohustuslikke ökodisaininõudeid senikaua, kuni ta leiab, et vabatahtlik kokkulepe ja kõik väljapakutud vabatahtliku süsteemi raames sõlmitud hilisemad versioonid täidavad komisjoni arvates oma eesmärgid ja on kooskõlas ökodisainidirektiivis üldpõhimõtetega. Eelkõige peab vabatahtlik süsteem kogu kohaldamisaja jooksul vastama ökodisainidirektiivis määratletud üldpõhimõtetele, sh aitama saavutada direktiivi poliitikaeesmärke, olema osalemiseks avatud kõigile kujutise reprodutseerimise seadmete turul tegutsevatele ettevõtjatele, hõlmama valdavat osa asjakohasest majandussektorist,[10] sisaldama selgeid ja üheselt tõlgendatavaid tingimusi, olema läbipaistev, sisaldama hästi kavandatud seiresüsteemi ning ühtlasi ei tohi see põhjustada ebaproportsionaalset halduskoormust. Peale selle peaksid kõik ELi turule viidavate kujutise reprodutseerimise seadmete ökodisaini nõuded, mis on määratletud vabatahtlikus kokkuleppes ja selle mis tahes hilisemates vabatahtliku süsteemi raames sõlmitud versioonides, tooma kaasa lisandväärtust hõlmatud toote parema üldise keskkonnatoime kaudu. Lisaks peavad vabatahtliku süsteemi osalised komisjoni ja sidusrühmade soovil[11] tegema järgmist: · hindama pidevalt süsteemi kohaldamise ajal tehtavaid edusamme; · tegema koostööd komisjoni talituste, liikmesriikide ja sidusrühmadega, et parandada järjepidevalt kujutise reprodutseerimise seadmete keskkonnatoimet, eelkõige vabatahtlikus kokkuleppes kindlaksmääratud energiatarbe piirmäärade pideva vähendamise kaudu, ning et lisada vajaduse korral muid asjakohaseid keskkonnaaspekte; · tegema komisjoni talituste, liikmesriikide ja sidusrühmadega koostööd aruandlusmehhanismi ning seire- ja auditieeskirjade täiustamiseks; · esitama vabatahtlikus kokkuleppes sätestatud tähtajaks asjakohase teabe, mis võimaldaks komisjonil ja sidusrühmadel jälgida kokkuleppe eesmärkide täitmist; selleks kohustub iga kokkuleppeosaline esitama teabe kõigi tema poolt ELi turule viidavate kujutise reprodutseerimise seadmete mudelite kohta ning kõigi vabatahtliku kokkuleppe alla kuuluvate kujutise reprodutseerimise seadmete mudelite energiatarbimise ja muude vabatahtlikus kokkuleppes käsitletud keskkonnaalaste omaduste kohta (nt ringlussevõtu hõlpsus ja teabenõuded); ning · tegema pingutusi süsteemi võimalike osaliste aktiivseks kaasamiseks. 5. Vabatahtliku süsteemi jälgimine Vastavalt ökodisainidirektiivi VIII lisa punktile 6 jälgib komisjon ökodisaini nõuandefoorumi ja direktiivi artikli 19 lõikes 1 osutatud komitee kaasabil vabatahtliku süsteemi kohaldamist, eelkõige selle kooskõla üldpõhimõtetega, samuti vabatahtlikus kokkuleppes ja selle hilisemates versioonides sätestatud ökodisaininõuete asjakohasust. Komisjon pöörab erilist tähelepanu ökodisainidirektiivis, olemasolevates komisjoni suunistes ja vabatahtlikus kokkuleppes esitatud aruandluskohustustele ja seire-eeskirjadele. Eeskätt kontrollib komisjon, kas kokkuleppe sätted ja nende kohaldamine kokkuleppeosaliste poolt võimaldavad komisjonil ja sidusrühmadel (sh riigiasutustel) tõhusalt jälgida kokkuleppe tulemuslikkust ja leppe eesmärkide saavutamist. Kui komisjon järeldab, et vabatahtliku süsteemiga ei saavutata ökodisainidirektiivi eesmärke ega järgita selle üldpõhimõtteid ja/või vabatahtliku süsteemi osalised ei vähenda aja jooksul pidevalt vabatahtliku kokkuleppe energiatarbe piirmääre, ei muuda rangemaks vabatahtliku kokkuleppe nõudeid aspektide kohta, mis ei ole seotud energiaga, ega lisa vajaduse korral hilisematesse versioonidesse uusi keskkonnaaspekte, võtab komisjon kujutise reprodutseerimise seadmete ökodisaini nõuded vastu kohustusliku rakendusmeetmena. 6. Kokkuvõte Kuna kujutise reprodutseerimise seadmete tööstuse väljapakutud vabatahtlik ökodisainisüsteem on vastavuses kõigi asutamislepingu sätetega, ELi rahvusvaheliste kohustustega ja konkreetsete hindamiskriteeriumidega, loetakse seda ökodisainidirektiivi kohaselt usaldusväärseks süsteemiks. Komisjoni hindamine näitas, et selle vabatahtliku süsteemi abil saavutatakse poliitikaeesmärgid kiiremini ja väiksemate kuludega, kui seda võimaldaksid kohustuslikud nõuded. Komisjon tunnistab, et ELi turule viidavate kujutise reprodutseerimise seadmete suhtes tuleks kohaldada vabatahtlikku ökodisainisüsteemi. Süsteemi tingimused on sätestatud tööstusharu vabatahtlikus kokkuleppes. Komisjoni arvates on see vabatahtlik süsteem ökodisainialase rakendusmeetme usaldusväärne alternatiiv ning ta ei kehtesta seepärast praegu ELi turule viidavate kujutise reprodutseerimise seadmete jaoks kohustuslikke ökodisaininõudeid. Komisjon jälgib pidevalt kõnealuse vabatahtliku süsteemi kohaldamist. Kui ilmneb, et ökodisainidirektiivi eesmärke ei saavutata ja selle üldpõhimõtteid ei järgita, kehtestab komisjon kujutise reprodutseerimise seadmete ökodisaini nõuded kohustusliku rakendusmeetmega. [1] ELT L 285, 31.10.2009, lk 10. [2] Energiat tarbivaid tooteid käsitlev ettevalmistav uuring „Lot 4 – Imaging equipment, copiers, faxes, printers, scanners, MFD”, mille koostas kuuest äriühingust (Fraunhofer IZM, Öko-Institut, Bio Intelligence Service, Deutsche Umwelthilfe, PE Europe, CODDE) koosnev konsortsium. Lõpparuanded avaldati detsembris 2007 ja mais 2008. Dokumentidega saab tutvuda uuringu veebisaidil aadressil http://www.ecoimaging.org/. . [3] Mõjuhindamiskomitee esitas mõjuhinnangu kohta heakskiitva arvamuse 21. septembril 2012. [4] Ökodisaini nõuandefoorum arutas kujutise reprodutseerimise seadmete ökodisaini vabatahtlikku süsteemi kaks korda (12. oktoobril 2009 ja 9. oktoobril 2012 toimunud kohtumisel). [5] Ehk võimalus printida mitu dokumendi lehekülge ühel lehel, kui tootes kasutatakse tootja paigaldatud algset tarkvara. [6] ELi liikmesriikide, EFTA/EMP riikide ja vabaühenduste esindajad osalevad vaatlejatena. [7] Vastavusaruanded tehakse kättesaadavaks sidusrühmadele ja neid arutatakse nendega. [8] http://ec.europa.eu/energy/efficiency/labelling/agreements_en.htm. [9] www.eurovaprint.eu. [10] Vähemalt 70 % turuleviidavatest toodetest. [11] Ökodisaini nõuandefoorumi 9. oktoobri 2012. aasta kohtumine.